|  |  |
| --- | --- |
| **Kvalitetsstandard for beskyttet beskæftigelse**  **efter § 103 i lov om social service** | |
| **Introduktion** | Greve Kommune bevilger beskyttet beskæftigelse efter § 103 i lov om social service. Kvalitetsstandarden for beskyttet beskæftigelse beskriver Greve Kommunes politisk fastsatte serviceniveau, som udgør rammerne for tildeling af støtte.  Kvalitetsstandarden er opbygget i følgende afsnit:   * Formål * Lovgrundlag * Ansøgning * Voksenudredningsmetoden * Målgruppe * Indhold og omfang * Opfølgning og ophør * Sagsbehandlingstid * Information til borgeren * Dokumentation til borgeren * Godkendelse og administration |
| **Formål** | Formålet med beskyttet beskæftigelse er at:   * Borgeren bevarer eller opnår en tilknytning til arbejdsmarkedet. * Borgeren får en hverdag med indhold og struktur, der udvikler og understøtter funktionsevnen og dermed øger livskvalitet, trivsel og selvtillid. * Borgeren gennem socialt samspil med andre udvikler sociale kompetencer. |
| **Lovgrundlag** | Lov om social service § 103  Lov om social service § 105 (aflønning og befordring)  Bekendtgørelse nr. 483 af 19/05/2011 (aflønning og befordringsudgifter) |
| **Ansøgning** | Borgere som ønsker at ansøge om beskyttet beskæftigelse skal henvende sig til Rådgiverteamet i Center for Job & Socialservice i Greve Kommune. |
| **Voksenudredningsmetoden** | Bevilling af beskyttet beskæftigelse sker på baggrund af en konkret og individuel udredning af borgerens behov og ressourcer. Greve Kommune anvender Voksenudredningsmetoden (VUM 2.0) i forbindelse med vurderingen af om borgeren er omfattet af målgruppen og i vurderingen af egnet botilbud.  VUM 2.0 bruges til at skabe en klar og tydelig sammenhæng mellem borgerens ønsker, funktionsevneniveau og behov for støtte og indeholder to vurderinger. En temavurdering og en samlet vurdering. Temavurderingen udreder borgerens funktionsevneniveau under det enkelte tema. Den samlede vurdering er et generelt billede af borgerens funktionsevneniveau og støttebehov.  **Temavurdering er skaleret med tal fra:**  0 = Ingen nedsat funktionsevne (ingen, fraværende, ubetydeligt)  1 = Let nedsat funktionsevne (en smule, lidt)  2 = Moderat nedsat funktionsevne (middel, noget)  3 = Svært nedsat funktionsevne (omfattende, meget)  4 = Fuldstændig nedsat funktionsevne. (totalt, kan ikke)  **Den samlede vurdering - vurdering af støttebehov - er skaleret fra:**  Intet støttebehov (intet, fraværende, ubetydeligt)  Let støttebehov (en smule, lidt)  Moderat støttebehov (middel, noget)  Højt støttebehov (omfattende, meget)  Fuldstændigt støttebehov (totalt, kan ikke) |
| **Målgruppe** | Målgruppen for beskyttet beskæftigelse er borgere i alderen fra 18 år og frem til folkepensionsalderen som på grund af betydelig nedsat fysisk eller psykisk funktionsevne eller særlige sociale problemer ikke kan opnå eller fastholde arbejde på normale vilkår på arbejdsmarkedet. Det vil som regel være borgere, som modtager førtidspension  Ydelsen er subsidiær til andre beskæftigelsesmuligheder. Derfor skal borgeren opfylde følgende to kriterier:   * Omfattende begrænsninger i arbejdsevnen (dvs. det er ikke en mulighed at opnå eller fastholde arbejde på normale eller særlige vilkår på arbejdsmarkedet). * Mulighederne for at deltage i aktiveringstilbud og få revalidering, fleksjob/skånejobs med løntilskud skal være udtømte.   Greve Kommune tilbyder ikke særligt tilrettelagt beskæftigelsesforløb til borgere med særlige sociale problemer, jf. Serviceloven § 103, stk. 2. Personer i målgruppen for særligt tilrettelagt beskæftigelsesforløb henvises i stedet til andre former for beskæftigelsesforløb.  **Samlet vurdering ud fra VUM**  Beskyttet beskæftigelse er primært rettet mod borgere med moderat støttebehov (middel, noget) eller højt støttebehov (omfattende, meget), som vurderes at have en betydelig nedsat fysisk eller psykisk funktionsevne eller særlige sociale problemer.  Målgruppen omfatter ikke borgere med intet støttebehov (intet, fraværende, ubetydeligt) eller let støttebehov (en smule, lidt).  Målgruppen omfatter som udgangspunkt ikke borgere med fuldstændigt støttebehov (totalt, kan ikke). |
| **Indhold og omfang** | Beskyttet beskæftigelse kan enten foregå i beskyttede værksteder eller i  virksomheder, hvor der er behov og mulighed for at få udført arbejdsopgaver af  personer med betydelig nedsat funktionsevne.  Beskyttet beskæftigelse kan blandt andet indeholde følgende arbejdsopgaver:   * Montage og pakkeopgaver * Bearbejdning og færdiggørelse af produkter * Servicefunktioner, herunder kantineassistance, pedelarbejde og rengøring   Beskyttet beskæftigelse kan som udgangspunkt kun bevilges til borgere, som ikke  allerede har bevilling af aktivitets- og samværstilbud efter Serviceloven § 104.  Det er altid borgerens funktionsniveau og indsatsformål, som på baggrund af en  individuel vurdering afgør, hvilket tilbud der bevilges.  Hvis Greve Kommune har egne tilbud, visiteres der som udgangspunkt til disse  tilbud. Har Greve Kommune ikke egne tilbud eller er de ikke relevante, kan der  visiteres til ekstern beskyttet beskæftigelse, hvis tilbuddet fremgår på  Tilbudsportalen. Hvis Greve Kommune etablerer et egnet tilbud, kan borgeren  hjemtages til dette tilbud.  **Omfang**  Som udgangspunkt bevilges beskyttet beskæftigelse som en deltidsplads ud fra en  konkret og individuel vurdering.  **Arbejdsdusør**  Borgere i beskyttet beskæftigelse modtager arbejdsdusør, fastsættelsen af arbejdsdusøren afspejler borgerens indsats.  **Kørsel**  Som hovedregel skal borgeren selv befordre sig til og fra tilbuddet.  Borgeren skal selv afholde transportudgiften for transport indenfor de første 10 km  mellem borgerens bopæl og tilbuddet.  Kommunen afholder den nødvendige transportudgift for transport udover 10 km, som ligger indenfor den billigste befordringsmulighed, som i udgangspunkt vil være offentlig transport. Der vil altid blive foretaget en konkret og individuel vurdering af, hvilken transportform der er nødvendig og mulig for den enkelte borger i forhold til dennes funktionsniveau. Greve Kommune vil altid etablere fællestransport, hvis det er muligt.  Den enkelte borgers udgift til befordring må ikke overstige 30 procent af  vedkommendes nettoindtjening ved beskyttet beskæftigelse. |
| **Opfølgning** | Som udgangspunkt foretager Greve Kommune den en opfølgning én gang om året. Opfølgningen foretages så vidt muligt samtidig med opfølgningen på borgerens eventuelle botilbud. |
| **Sagsbehandlingstid** | Op til 12 uger fra ansøgningstidspunkt til afgørelsen til bevillingen af beskyttet beskæftigelse. |
| **Information til borgeren** | Oversigt over § 103 beskyttet beskæftigelse: www.tilbudsportalen.dk |
| **Dokumentation til borgeren** | * Partshøring * Skriftlig afgørelse om målgruppevurdering og egnet tilbud * Tilbud om en handleplan |
| **Godkendt af** | Byrådet den 5. september 2016.  Revideret af administrationen den 31. januar 2019.  Revideret af administrationen den Juli 2024. |
| **Administreres af** | Center for Job & Socialservice |